
# Saria Bio Industries компаниясе "Алабуга" махсус икътисадый зонасының резиденты булырга тели

*16.04.2010*Saria Bio Industries компаниясе Татарстан Республикасында урнашкан "Алабуга" махсус икътисадый зонасының резиденты булырга тели. Ул хакта компания вәкилләре бүген Татарстан Республикасы Президенты Рөстәм Миңнеханов белән узган очрашуда белдерде.


Очрашу Казанда ТР Хөкүмәте Йортында узды.


Saria Bio Industries - Saria транснациональ концернына керүче предприятиеләрнең берсе. Ул Rethmann AG & Co. KG (Германия) төркеменә керә.


Saria Bio Industries компаниясенең Германия, Франция, Польша, Австрия, Чехия, Испаниядә урнашкан 40тан артык эшкәртү заводы бар. 2008 елда Белоруссиядә завод төзелде. Аңа кертелгән инвестицияләр күләме 15 млн. евро тәшкил итте.


Очрашу барышында ТР Президенты Рөстәм Миңнехановка "Алабуга" махсус икътисадый зонасы территориясендә хайван майларын һәм ит-сөяк онын җитештерү буенча завод төзелеше проекты тәкъдим ителде.


Эшкәртү өчен кирәкле чимал Идел буе федераль округы төбәкләреннән кайтартылачак дип планлаштырыла. Проект буенча елына 70 мең тонна тирәсе чимал эшкәртү каралган.


Әлеге проект кысаларында 90 яңа эш урыны булдырылачак.


Татарстан Президенты Рөстәм Миңнеханов республиканың әлеге проектка һәрьяклап ярдәм итәчәген билгеләп үтте.

*ТР Президенты матбугат хезмәте.*
Saria Bio Industries компаниясе "Алабуга" махсус икътисадый зонасының резиденты булырга тели